Sjálfstæðisflokkurinn geldur afhroð í nýrri fylgiskönnun og tapar fjórum af átta borgarfulltrúum sínum. Píratar eru á miklu flugi og tvöfalda fulltrúafjölda sinn. Stjórnmálafræðingur segir að sérstök staða sé komin upp í íslenskum stjórnmálum.
Samfylkingin mælist langstærsti flokkurinn í Reykjavík, með um 26,7 prósenta fylgi, og bætir þannig við sig frá síðustu kosningum og heldur sínum sjö borgarfulltrúum, samkvæmt könnun Prósent sem unnin var fyrir Fréttablaðið. Píratar mælast þar næststærstir í borginni með 17,9 prósent og myndu tvöfalda fulltrúafjölda sinn og fengju inn fjóra í stað tveggja. Þá kemur Sjálfstæðisflokkurinn þar á eftir með 16,2 prósent en flokkurinn fékk 30,8 prósenta fylgi í síðustu borgarstjórnarkosningum. Framsóknarflokkurinn mælist með rúm tólf prósent í könnuninni, sem myndi tryggja honum þrjá borgarfulltrúa. Sósíalistar fengju tvo, Viðreisn einn eins og Vinstri græn og Flokkur fólksins. Aðrir flokkar næðu ekki inn manni samkvæmt niðurstöðunum.
Eiríkur Bergmann stjórnmálafræðingur segir útlit fyrir að Framsókn taki eitthvað fylgi af Sjálfstæðisflokki, en það eitt og sér skýri ekki þetta afhroð flokksins.
Við höfum auðvitað oft séð miklar sveiflur í könnunum, sérstaklega var það nú í kringum hrunið og við slíkar aðstæður. En það er ekkert uppi á borðinu akkúrat í augnablikinu í svona stærri ytri aðstæðum sem að geta skýrt þetta ofboðslega fylgisfall Sjálfstæðisflokksins. Þannig að það má auðvitað segja að það séu mjög sérstök staða komin upp í íslenskum stjórnmálum.
Þá sé ekki síður áhugavert á sjá þetta mikla flug Pírata.
Við höfum séð það áður að Píratar hafa risið upp í könnunum gríðarlegar hæðir og ekki náð að landa því fylgi þegar að kosningunum sjálfum kemur.
Hann segir kosningaáhuga áberandi lítinn og því megi búast við allt öðrum niðurstöðum þegar upp verði staðið.
Það hefur ekki teiknast upp tiltekin átakamál sem hafa vakið ástríðu í hjörtum borgarbúa. Það er verið að takast á um sömu málin.
Sjálfstæðisflokkur geldur afhroð í nýrri könnun og tapar helmingi borgarfulltrúa sinna. Stjórnmálafræðingur segir sérstaka stöðu uppi í íslenskum stjórnmálum.